Diari Oficial de la Generalitat Valenciana


Sumari del DOGV 3450, del 09-03-1999 (1999/1939)

ORDRE de 26 de febrer de 1999, de la Conselleria d'Agricultura, Pesca i Alimentació, per la qual s'estableixen ajudes a la producció de material de propagació de base destinat a l'obtenció de plantons certificats de cítrics.
--------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/02/26/(1)/dof/vci/html**

### Dades del document

Número de DOGV
:   3450

Data del DOGV
:   09-03-1999

Secció del DOGV
:   I. DISPOSICIONS GENERALS

Número del document
:   1999/1939


Data del document
:   26-02-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * manteniment de cultius
    * agres
    * suport econòmic
    * viver

ORDRE de 26 de febrer de 1999, de la Conselleria d'Agricultura, Pesca i Alimentació, per la qual s'estableixen ajudes a la producció de material de propagació de base destinat a l'obtenció de plantons certificats de cítrics. [1999/L1939]
  
Atesa la greu situació sanitària que travessen nombroses plantacions de cítrics de la Comunitat Valenciana i la necessitat de renovar-les amb plançons de la màxima garantia sanitària i varietal, és oportú fomentar la producció de plantes de viver de cítrics de categoria certificada.
  
L'entrada en vigor del Reial Decret 929/1995, de 9 de juny, pel qual s'aprova el Reglament Tècnic de Control i Certificació de Plantes de Viver de Fruiters, i del Reial Decret 2.071/1993, de 26 de novembre, relatiu a les mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, com també per a l'exportació i el trànsit cap a països tercers, ocasiona un increment dels controls sanitaris que cal realitzar i d'anàlisis i vigilància dels camps de producció per part dels vivers. Per tant, es considera convenient potenciar la producció de plantes de cítrics que complisquen les grans especificacions de sanitat i qualitat que s'estableixen en aquells reials decrets, mitjançant l'establiment d'una línia d'ajudes sobre això.
  
Per tot l'anterior, a proposta de la Direcció General d'Investigació, Desenvolupament Tecnològic i Sanitat Vegetal, i en l'exercici de les facultats que tinc atribuïdes.
  
ORDENE
  
Article 1. Objecte
  
S'estableix una línia d'ajudes per a donar suport econòmic a la producció d'empelts de categoria de base obtinguts en els vivers seleccionadors de cítrics.
  
Article 2. Beneficiaris
  
Seran beneficiaris d'aquestes ajudes, les persones físiques i jurídiques que estiguen en possessió del títol de productor seleccionador de plantes de viver de cítrics, la producció i utilització de material de base de les quals es realitze en l'àmbit territorial de la Comunitat Valenciana.
  
Article 3. Sol·licituds
  
Les sol·licituds dirigides al director general d'Investigació, Desenvolupament Tecnològic i Sanitat Vegetal es presentaran en els registres de la Conselleria d'Agricultura, Pesca i Alimentació, dins dels cinc primers mesos de cada any (fins al 31 de maig inclòs), acompanyades de la documentació següent.
  
a) Una memòria en què es farà constar:
  
Nombre d'empelts de categoria base que s'han de produir fins al 31 de juliol de cada any.
  
Indicació dels arbres oficialment qualificats de base que posseeix el viver sol·licitant, amb un croquis de situació en què s'indique el terme municipal, el polígon i la parcel·la cadastral.
  
Descripció de les mesures sanitàries preses i de les anàlisis realitzades, amb indicació expressa del laboratori on s'han realitzat.
  
b) Justificació acreditativa d'estar al corrent de les obligacions tributàries i de Seguretat Social.
  
Article 4. Obligacions dels beneficiaris
  
Els qui resulten beneficiaris hauran de complir les obligacions que establisca la Llei d'Hisenda Publica i, així mateix, seran obligacions específiques dels beneficiaris:
  
1. Disposar, almenys, d'un tècnic especialitzat en la matèria, amb titulació universitària, i de tècnics inspectors de camp especialistes en nombre adequat als seus plans de producció.
  
2. Disposar d'un laboratori per a la detecció de plagues i malalties, i també controls varietals amb personal i mitjans materials adequats a la seua producció, o disposar d'un document acreditatiu d'haver concertat aquests serveis amb un laboratori homologat per la Conselleria d'Agricultura, Pesca i Alimentació.
  
3. Haver utilitzat en el mateix any de la sol·licitud i amb posterioritat a aquesta els empelts de base en la formació de plantes mares d'empelts (CMI) certificats en el mateix viver o en els vivers associats.
  
4. Produir el material en l'interior dels recintes sota malla antiinsectes vectors de virosis i mantenir les instal·lacions i els conreus en correcte estat.
  
Article 5. Quantia de les ajudes
  
La quantia màxima de l'ajuda consistirà en una subvenció de cent setanta pessetes per empelt de categoria base, produït i utilitzat en les condicions anteriorment mencionades.
  
Article 6. Resolució
  
Es delega en la Direcció General d'Investigació, Desenvolupament Tecnològic i Sanitat Vegetal la resolució de les ajudes regulades en aquesta ordre.
  
El termini màxim de resolució de les sol·licituds formulades pels interessats serà de tres mesos, comptadors a partir de l'endemà de la finalització del termini de presentació de sol·licituds. Transcorregut aquest termini sense que haja recaigut resolució expressa s'entendrà desestimada la sol·licitud.
  
Article 7. Finançament
  
Aquestes ajudes es finançaran a càrrec de l'aplicació pressupostària 93.10.973.09.1, número de línia 1782, per un import global màxim de 29.256.069 de pessetes (102.172,06 euros) per a l'exercici de 1999.
  
En el cas que les sol·licituds d'ajudes suposen un import global superior al mencionat en el paràgraf anterior, es procedirà al prorrateig entre els beneficiaris de la subvenció.
  
Article 8. Pagament de les ajudes
  
La documentació justificativa que cal presentar per al cobrament de la subvenció serà la següent.
  
- Contracte de treball del personal establit en l'article 4.
  
- Certificat d'un tècnic de l'àrea de protecció dels conreus del compliment dels requisits exigits en els apartats 2), 3) i 4) de l'article 4.
  
La data de presentació de la documentació esmentada serà fins al 31 de desembre de cada any.
  
DISPOSICIONS FINALS
  
Primera
  
Es faculta la Direcció General d'Investigació, Desenvolupament Tecnològic i Sanitat Vegetal perquè dicte les normes oportunes per a l'aplicació i el desplegament d'aquesta ordre.
  
Segona
  
Aquesta disposició vigeix des de l'endemà de la publicació en el Diari Oficial de la Generalitat Valenciana.
  
València, 26 de febrer de 1999
  
El conseller d'Agricultura, Pesca i Alimentació,


Còpia Permalink ELI